b'\n_START_ARTICLE_\nMarina Vuj\xc4\x8di\xc4\x87\n_START_SECTION_\n\xc5\xbdivotopis\n_START_PARAGRAPH_\nRo\xc4\x91ena je 1966. godine u Trogiru.\xc2\xa0Na Filozofskom fakultetu u Zagrebu diplomirala\xc2\xa0je hrvatski jezik i knji\xc5\xbeevnost. 2002. godine u izdanju Hum naklade izlazi joj knjiga za djecu, ekolo\xc5\xa1ka bajka u stihovima \xe2\x80\x9eBijeg uz Brijeg\xe2\x80\x9c. Stihove za djecu objavljivala je u \xc4\x8dasopisima \xe2\x80\x9eSmib\xe2\x80\x9c, \xe2\x80\x9ePrvi izbor\xe2\x80\x9c i \xe2\x80\x9eSovica\xe2\x80\x9c._NEWLINE_Po njezinom scenariju snimljen je 2005. godine animirani film \xe2\x80\x9eKu\xc4\x87ica u kro\xc5\xa1nji\xe2\x80\x9c u produkciji Ars Animata studija i u re\xc5\xbeiji Darka Kre\xc4\x8da. Film je 2006. godine na Animafestu dobio Posebnu nagradu \xc5\xbeirija, a na Me\xc4\x91unarodnom festivalu filma i videa dobio je nagradu za najbolji scenarij u kategoriji animiranog filma._NEWLINE_2010. godine u izdanju nakladni\xc4\x8dke ku\xc4\x87e Profil izlazi joj roman \xe2\x80\x9eTu\xc4\x91i \xc5\xbeivot\xe2\x80\x9c u kojem problematizira iluziju virtualnog svijeta._NEWLINE_2014. godine objavljuje roman \xe2\x80\x9eA onda je Bo\xc5\xbeo krenuo ispo\xc4\x8detka\xe2\x80\x9c, pri\xc4\x8du o \xc4\x8dovjeku koji je napustio dotada\xc5\xa1nji \xc5\xbeivot s idejom da negdje drugdje mo\xc5\xbee zapo\xc4\x8deti novi. Roman je 2015. godine\xc2\xa0u\xc5\xa1ao u u\xc5\xbei izbor od \xc4\x8detiri hrvatska naslova nominirana\xc2\xa0za Europsku nagradu za knji\xc5\xbeevnost, a 2016. godine objavljen je i u izdanju Nove knjige iz Podgorice._NEWLINE_2014. godine izlazi joj knjiga drama \xe2\x80\x9eUmri \xc5\xbeenski\xe2\x80\x9c, naslovljena po drami koja je te godine dobila nagradu na Natje\xc4\x8daju za dramski tekst "Marin Dr\xc5\xbei\xc4\x87" hrvatskog Ministarstva kulture._NEWLINE_Godine 2015. objavljuje roman \xe2\x80\x9eMogla sam to biti ja\xe2\x80\x9c, intimnu pri\xc4\x8du o gubicima i terapijskoj mo\xc4\x87i pisanja. Iste godine na natje\xc4\x8daju V.B.Z.-a i Tisak medije romanom \xe2\x80\x9eSusjed\xe2\x80\x9c osvaja nagradu za najbolji neobjavljeni roman 2015., koji objavljuje izdava\xc4\x8dka ku\xc4\x87a V.B.Z._NEWLINE_Godine 2016. objavljuje epistolarni roman \xe2\x80\x9eOtpusno pismo\xe2\x80\x9c, napisan u koautorstvu s Ivicom Ivani\xc5\xa1evi\xc4\x87em \xe2\x80\x93 pri\xc4\x8du o dvoje biv\xc5\xa1ih ljubavnika koji nakon trideset godina ponovno stupaju u kontakt._NEWLINE_Nagradu Marin Dr\xc5\xbei\xc4\x87 po drugi put dobiva 2017. godine, tre\xc4\x87u nagradu za dramu \xe2\x80\x9ePodmornica\xe2\x80\x9c._NEWLINE_Godine 2017. Objavljuje roman \xe2\x80\x9ePitanje anatomije\xe2\x80\x9c, neobi\xc4\x8dnu pri\xc4\x8du o dvoje osobenjaka \xe2\x80\x93 \xc4\x8dovjeku koji daje oglas za milovanje le\xc4\x91a i \xc5\xbeeni koja se na taj oglas javila._NEWLINE_Kolumnistica je \xc4\x8dasopisa \xe2\x80\x9eCosmopolitan\xe2\x80\x9c. \xc5\xbdivi i radi u Zagrebu.\n_START_SECTION_\nBibliografija\n_START_PARAGRAPH_\nBijeg uz Brijeg (Hum naklada, 2002.)_NEWLINE_Tu\xc4\x91i \xc5\xbeivot (Profil, 2010.)_NEWLINE_A onda je Bo\xc5\xbeo krenuo ispo\xc4\x8detka (Hena com, 2014.)_NEWLINE_Umri \xc5\xbeenski (Hena com, 2014.)_NEWLINE_Mogla sam to biti ja (Hena com, 2015.)_NEWLINE_Susjed (V.B.Z., 2015.)_NEWLINE_Otpusno pismo (u koautorstvu s Ivicom Ivani\xc5\xa1evi\xc4\x87em, Hena com, 2016.)_NEWLINE_Pitanje anatomije (Hena com, 2017.)\n_START_SECTION_\nBijeg uz Brijeg (Hum naklada, 2002.)\n_START_PARAGRAPH_\nBijeg uz Brijeg (Hum naklada, 2002.) je knjiga za djecu \xe2\x80\x93 ekolo\xc5\xa1ka bajka u stihovima. Pri\xc4\x8da je to o parku koji se zbog neodgovornosti ljudi i nezdravog \xc5\xbeivota u gradu pobunio i, predvo\xc4\x91en starim Hrastom Lu\xc5\xbenjakom, organizirano pobjegao iz grada. Povratak parka inicirat \xc4\x87e djeca, od koje \xc4\x87e odrasli nau\xc4\x8diti lekciju o odgovornom pona\xc5\xa1anju prema prirodi. Knjigu je ilustrirao Tomislav Torjanac.\n_START_SECTION_\nTu\xc4\x91i \xc5\xbeivot (Profil, 2010.)\n_START_PARAGRAPH_\nRoman \xe2\x80\x9eTu\xc4\x91i \xc5\xbeivot\xe2\x80\x9c pri\xc4\x8da je o brkanju stvarnosti, virtualnog svijeta i knji\xc5\xbeevnosti. Tridesetdvogodi\xc5\xa1nja Sara Lukas, lektorica u jednom hrvatskom tjedniku, javila se na natje\xc4\x8daj za sinopsis televizijske serije. Istra\xc5\xbeivanje u koje se u virtualnom svijetu upu\xc5\xa1ta kako bi napisala taj sinopsis, promijenit \xc4\x87e joj perspektivu stvarnosti, u kojem \xc4\x87e, zavedena mogu\xc4\x87nostima virtualnog \xc5\xbeivota, po\xc4\x8deti \xc5\xbeivjeti tu\xc4\x91i \xc5\xbeivot._NEWLINE_Iz kritike Strahimira Primorca (Vijenac, 21. listopada 2010.): \xe2\x80\x9eMarina Vuj\xc4\x8di\xc4\x87 u\xc2\xa0Tu\xc4\x91em \xc5\xbeivotu\xc2\xa0vrlo je inventivno, u na\xc5\xa1oj suvremenoj prozi mo\xc5\xbeda i literarno najuvjerljivije i najuspjelije, tretirala tematiku odnosa knji\xc5\xbeevnoga lika i virtualnog svijeta. U nje je to bitan, logi\xc4\x8dan,\xc2\xa0prirodan\xc2\xa0dio strukture romana, a ne tek pomodan, nasilno unesen detalj. Ne znam bi li se po dramati\xc4\x8dnosti mogla na\xc4\x87i u hrvatskoj novoj prozi scena pribli\xc5\xbena sceni razo\xc4\x8daranja i \xc5\xa1oka u koji je zapala Vuj\xc4\x8di\xc4\x87kina junakinja u trenutku kad je ugledala svog virtualno idealnog, a u zbilji grotesknoga mu\xc5\xa1karca i kad se rasprsnuo taj \'virtualni mjehuri\xc4\x87 od sapunice\'.\xe2\x80\x9c\n_START_SECTION_\nA onda je Bo\xc5\xbeo krenuo ispo\xc4\x8detka (Hena com, 2014.)\n_START_PARAGRAPH_\n\xe2\x80\x9eA onda je Bo\xc5\xbeo krenuo ispo\xc4\x8detka\xe2\x80\x9c je psiholo\xc5\xa1ki roman, ba\xc5\xa1tinik egzistencijalisti\xc4\x8dke pripovjedne prakse. Glavni lik, 45-godi\xc5\xa1nji Bo\xc5\xbeo, nezadovoljni je, neostvareni, frustrirani intelektualac, pretjerano (samo)analiti\xc4\x8dan, neprilago\xc4\x91en, introvertiran \xe2\x80\x93 ukratko, nesretan. Jer, toliko je usmjeren propitivanju sebe i svega oko sebe, da propu\xc5\xa1ta \xc5\xbeivjeti, da mu \xe2\x80\x9epravi \xc5\xbeivot\xe2\x80\x9c izmi\xc4\x8de. Stoga odlu\xc4\x8duje \xe2\x80\x9enapokon svoj \xc5\xbeivot uzeti u svoje ruke\xe2\x80\x9c te napu\xc5\xa1ta suprugu, i iz Dalmacije odlazi u Zagreb, gdje \xc4\x87e, nada se, promjena \xc5\xbeivotnog okru\xc5\xbeenja donijeti osobno zadovoljstvo, psihi\xc4\x8dku stabilnost i sre\xc4\x87u. Roman je 2015. godine nominiran za Europsku nagradu za knji\xc5\xbeevnost._NEWLINE_Iz kritike Jagne Poga\xc4\x8dnik (Jutarnji list, 11. 4. 2014.):_NEWLINE_\xe2\x80\x9eU tom primarno psiholo\xc5\xa1kom romanu mnogo je duhovitih mjesta i prije svega dobrih pripovjednih rje\xc5\xa1enja, zbog \xc4\x8dega Bo\xc5\xbeo postaje poprili\xc4\x8dno \'na\xc5\xa1\' i razumljiv, a roman \xc4\x8ditak i s izuzetnom unutarnjom dinamikom. Marina Vuj\xc4\x8di\xc4\x87, naime, majstorica je fabuliranja koja posve o\xc4\x8dito posjeduje ljubav prema tekstu koji gradi i brigu za budu\xc4\x87eg \xc4\x8ditatelja koji \xc4\x87e osjetiti kako njezina empatija nije rezervirana samo za glavnog lika, ve\xc4\x87 i njegove konzumente.\xe2\x80\x9c\n_START_SECTION_\nUmri \xc5\xbeenski (Hena com, 2014.)\n_START_PARAGRAPH_\nU knjizi \xe2\x80\x9eUmri \xc5\xbeenski\xe2\x80\x9c otisnute su tri drame Marine Vuj\xc4\x8di\xc4\x87: \xe2\x80\x9eSretan kraj\xe2\x80\x9c, \xe2\x80\x9e\xc4\x8cekaonica\xe2\x80\x9c i \xe2\x80\x9eUmri \xc5\xbeenski\xe2\x80\x9c. U drami \xe2\x80\x9eSretan kraj\xe2\x80\x9c autorica razvija kompleksan lik \xc5\xbeene koja se trudi pokrenuti svoj \xc5\xbeivot nakon nesre\xc4\x87e u kojoj je izgubila nero\xc4\x91enog sina, na potresan na\xc4\x8din tematiziraju\xc4\x87i pitanje imaju li ljudi nakon nesre\xc4\x87e \xe2\x80\x9cpravo\xe2\x80\x9d na sre\xc4\x87u i u kojoj nam mjeri pro\xc5\xbeivljena tragedija odre\xc4\x91uje socijalnu budu\xc4\x87nost._NEWLINE_Naslovni bolni\xc4\x8dki prostor u drami \xe2\x80\x9e\xc4\x8cekaonica\xe2\x80\x9c ispunjen ansamblom osebujnih likova autorica rabi kao metaforu \xc4\x8dekanja \xe2\x80\x9cboljeg sutra\xe2\x80\x9d \xe2\x80\x93 a zapravo propu\xc5\xa1tanja \xc5\xbeivota \xe2\x80\x93 uz duhovito samozavaravanje i okrivljavanje drugih za svoju nesre\xc4\x91enost i nezadovoljstvo._NEWLINE_Junakinje drame \xe2\x80\x9eUmri \xc5\xbeenski\xe2\x80\x9c su \xc5\xbeene koje su "zaglavile" u\xc2\xa0pogre\xc5\xa1nim odnosima - zbog nasu\xc5\xa1ne potrebe za ljubavlju i zbog\xc2\xa0o\xc4\x8dekivanja okoline koja im name\xc4\x87e \xc5\xa1to je dru\xc5\xa1tveno "ispravno".\xc2\xa0Rije\xc4\x8d je o tri sestre i njihovoj majci koja im je vlastitim pogre\xc5\xa1nim\xc2\xa0izborima i odgojem koji je njezinim k\xc4\x87erima uni\xc5\xa1tio samopouzdanje utabao put prema lo\xc5\xa1im ljubavnim kombinacijama._NEWLINE_Drama \xe2\x80\x9eUmri \xc5\xbeenski\xe2\x80\x9c dobila je 3. nagradu na natje\xc4\x8daju za dramski tekst Marin Dr\xc5\xbei\xc4\x87 Ministarstva kulture Republike Hrvatske._NEWLINE_Iz obrazlo\xc5\xbeenja \xc5\xbeirija Nagrade Marin Dr\xc5\xbei\xc4\x87 za 2013. godinu:_NEWLINE_\xe2\x80\x9eU moru pesimisti\xc4\x8dnih i mra\xc4\x8dnih tekstova ova drama donosi tra\xc4\x8dak optimizma. Usprkos tome \xc5\xa1to je pisana mo\xc5\xbeda i previ\xc5\xa1e \xc5\xa1kolski te donosi pri\xc4\x8du koja na prvi pogled podsje\xc4\x87a na zaplet \xe2\x80\x9eherz\xe2\x80\x9c romana, o\xc4\x8dito je kako autor(ica) voli svoje likove i navija za njih te pi\xc5\xa1e njihove \xc5\xbeivotne dijaloge iz bogatog vlastitog iskustva. Igrivost i vedrina su prednosti ove drame koja bi vrlo lako mogla na\xc4\x87i svoje mjesto na repertoaru brojnih kazali\xc5\xa1ta jer nudi svakom ansamblu paletu zanimljivih i kompleksnih likova srednje generacije.\xe2\x80\x9c\n_START_SECTION_\nMogla sam to biti ja (Hena com, 2015.)\n_START_PARAGRAPH_\nOkosnica radnje romana \xe2\x80\x9eMogla sam to biti ja\xe2\x80\x9c su \xc5\xbeivotne okolnosti psihijatrice Laure Herman i pacijentice\xc2\xa0koja joj dolazi ispri\xc4\x8dati svoju pri\xc4\x8du. No ovdje psihoterapija nije tek psihoterapija,\xc2\xa0niti su junakinje ba\xc5\xa1 u ulogama koje se u psihijatrijskoj ordinaciji\xc2\xa0podrazumijevaju. Dvjema osnovnim pri\xc4\x8dama pridru\xc5\xbeene su ispovijesti jo\xc5\xa1 troje Laurinih pacijenata\xc2\xa0koje autorica suptilno nijansira te, isprepli\xc4\x87u\xc4\x87i njihove \xc5\xbeivotne\xc2\xa0putanje, kreira mozai\xc4\x8dnu pri\xc4\x8du o razli\xc4\x8ditim verzijama prebolijevanja te\xc5\xa1kih\xc2\xa0iskustava.\xc2\xa0_NEWLINE_Iz kritike Jagne Poga\xc4\x8dnik (Jutarnji list, 23. 9. 2015.):_NEWLINE_\xe2\x80\x9eOno \xc5\xa1to Marina Vuj\xc4\x8di\xc4\x87 uspijeva u ovom nevjerojatno sna\xc5\xbenom romanu jest istovremeno biti bolno iskrena i profesionalna prema vlastitom tekstu, biti ona, ali i sve one koje je mogla biti - Laura, Hilda, Klaudija, \xc4\x8dak i vlastita mu\xc5\xa1ka varijanta. Vi\xc5\xa1e je na\xc4\x8dina na koji se ovaj roman mo\xc5\xbee \xc4\x8ditati i u tome i jest njegova veli\xc4\x8dina koja uvelike nadma\xc5\xa1uje gabarite jednog intimisti\xc4\x8dkog romana. To doista jest i put na kojem \'izmi\xc5\xa1ljeni ljudi i svjetovi zamjenjuju svijet pred kojim se moraju zatvarati o\xc4\x8di da se pre\xc5\xbeivi\', kao i \'\xc5\xbeenski\' roman u kojem su zabilje\xc5\xbeena razo\xc4\x8daranja, traume, strahovi, samo\xc4\x87e, krivnje, o\xc4\x8dekivanja i frustracije \'vlastite sobe\'. To je u kona\xc4\x8dnici i roman koji duboko vjeruje u to kako rije\xc4\x8di mogu biti najbolji prijatelji s kojima se odlazi u krevet, terapiju pisanjem i pri\xc4\x8du koja mo\xc5\xbee biti istinitija od istine same. I, kona\xc4\x8dno, snazi prave ljubavi koja jedina mo\xc5\xbee nagnati da se posumnja u rije\xc4\x8di. Roman koji vjeruje da knji\xc5\xbeevnost ima mnogo ve\xc4\x87e zna\xc4\x8denje i ulogu od one da \'razveseli\' \xc4\x8ditatelja, rije\xc4\x8dju izvrstan roman.\xe2\x80\x9c\n_START_SECTION_\nSusjed (V.B.Z., 2015.)\n_START_PARAGRAPH_\nU romanu \xe2\x80\x9eSusjed\xe2\x80\x9c jedna prosje\xc4\x8dna \xc5\xbeena srednjih godina, podstanarka u prosje\xc4\x8dnoj stambenoj zgradi izvan centra, s prosje\xc4\x8dnim zaposlenjem u dr\xc5\xbeavnoj slu\xc5\xbebi i prosje\xc4\x8dnim \xc5\xbeeljama i nadama zaljubljuje se u susjeda kojega svakoga jutra sre\xc4\x87e na stubi\xc5\xa1tu. Osim konvencionalnog \xe2\x80\x9eDobro jutro\xe2\x80\x9c ne progovore niti jednu drugu rije\xc4\x8d. S tom ljubavnom pri\xc4\x8dom, koja se odvija samo u njenoj glavi, ta prosje\xc4\x8dna \xc5\xbeena iskora\xc4\x8dit \xc4\x87e iz svoje prosje\xc4\x8dnosti i preobraziti se u potpuno druga\xc4\x8diju osobu, a zbivanja u romanu pretvorit \xc4\x87e se u napetu psiholo\xc5\xa1ku dramu. Ovo je roman o samo\xc4\x87i, nevidljivosti i otu\xc4\x91enju, i ne samo u velikim stambenim zgradama gdje nitko nikoga ne poznaje, nego i u okviru obitelji i me\xc4\x91u prijateljima._NEWLINE_Iz kritike Tanje Toli\xc4\x87 (Portal \'Najbolje knjige\', 27. 11. 2015.):_NEWLINE_\xe2\x80\x9ePosebna je vje\xc5\xa1tina zainteresirati \xc4\x8ditatelja za po svemu neupe\xc4\x8datljivog junaka, a jo\xc5\xa1 je te\xc5\xbee graditi roman na samo jednom liku koji nam se, kao da sve nabrojano nije dovoljno, jo\xc5\xa1 i obra\xc4\x87a u prvome licu. Marina Vuj\xc4\x8di\xc4\x87 od prve re\xc4\x8denice, jetkim humorom i te\xc4\x8dnim pripovijedanjem, ka\xc4\x8di \xc4\x8ditatelja na svoju ne-junakinju, jer Katarina Baukovi\xc4\x87 nije antijunakinja, nego gotovo osoba bez identiteta s obzirom da njome svi bri\xc5\xa1u pod: sebi\xc4\x8dna majka koja ju od djetinjstva kritizira, sebi\xc4\x8dna sestra koja se uvali u maj\xc4\x8din stan sa suprugom i djetetom, a svoj iznajmi, sebi\xc4\x8dni kolege na poslu koji Katarini uvaljuju i svoj dio posla, sebi\xc4\x8dni biv\xc5\xa1i frajer koji je Katarinu \'olak\xc5\xa1ao\' za deset tisu\xc4\x87a eura, a onda je jo\xc5\xa1 i prevario s najboljom prijateljicom.\xe2\x80\x9c\n_START_SECTION_\nOtpusno pismo (u koautorstvu s Ivicom Ivani\xc5\xa1evi\xc4\x87em, Hena com, 2016.)\n_START_PARAGRAPH_\nU romanu \xe2\x80\x9eOtpusno pismo\xe2\x80\x9c \xc5\xbeena i mu\xc5\xa1karac srednjih godina, koji su u mladosti bili ljubavnici, da bi onda iz nikada dovoljno obrazlo\xc5\xbeenih razloga naprasno prekinuli svoju vezu, stupaju u kontakt nakon punih trideset godina. Bli\xc5\xbei se obljetnica njihove mature, a glavna junakinja, danas ugledna lije\xc4\x8dnica u, na prvi pogled, sretnome braku s dvoje djece, prihva\xc4\x87a se zamorne logistike okupljanja raspr\xc5\xa1ene generacije. Sav taj gnjavatorski, iscrpljuju\xc4\x87i posao ona odra\xc4\x91uje samo s jednom \xc5\xbeeljom: da kona\xc4\x8dno ustanovi gdje je nestao On, \xc4\x8dovjek kojega je svojedobno voljela. Kad ga, putem elektroni\xc4\x8dke po\xc5\xa1te, uspije locirati, davno umrtvljena veza naglo \xc4\x87e se razgoriti. U trenutku kad pomislimo da pri\xc4\x8da polako ali sigurno stremi jeftinome \xc5\xbeanrovskome kraju, doga\xc4\x91a se zaplet: u njihovu mail komunikaciju uklju\xc4\x8duje se tre\xc4\x87a strana._NEWLINE_Iz kritike Jagne Poga\xc4\x8dnik (Jutarnji list, 30. 3. 2016.):_NEWLINE_\xe2\x80\x9eTipi\xc4\x8dna sentimentalna pri\xc4\x8da o potrazi za izgubljenim vremenom s happyendom, pa makar i napisana u ovakvoj formi, pomislila sam, bila bi svakako premalo za kapacitet ovo dvoje pisaca i u tome se nisam prevarila. Po\xc4\x8detak je ispipavanje, mu\xc5\xa1ko-\xc5\xbeensko prepucavanje, okrivljavanje, ponovno zavo\xc4\x91enje i rasplamsavanje strasti. Irena je \xc5\xbeena uspje\xc5\xa1ne karijere u dosadnom i proma\xc5\xa1enom braku, Ignjat je neuhvatljiv i zagonetan u svim smislovima (\xc4\x8dak i lokacije s koje se javlja). Oni trebaju razrije\xc5\xa1iti nesporazume iz pro\xc5\xa1losti, razotkriti tajne, nadoknaditi trideset godina i na neki na\xc4\x8din odlu\xc4\x8diti \xc5\xa1to i kako dalje sada, kad su se ponovo prona\xc5\xa1li. Ne ide im to ba\xc5\xa1 najbolje, pa onda odjednom ipak krene, i \xc4\x8ditatelj sa zanimanjem prati njihove karaktere koji se iz pisma u pismo sve vi\xc5\xa1e razotkrivaju i nekako navija za njih. No, onda se dogodi ono zbog \xc4\x8dega ovaj roman daleko nadma\xc5\xa1uje gabarite epistolarnog ljubi\xc4\x87a kakvim se na po\xc4\x8detku, namjerno i s razlogom, \xc4\x8dinio. Prije svega zato da bi ga se na pametan na\xc4\x8din moglo iznevjeriti.\xe2\x80\x9c\n_START_SECTION_\nPitanje anatomije (Hena com, 2017.)\n_START_PARAGRAPH_\nTra\xc5\xbeim gospo\xc4\x91u za milovanje mojih le\xc4\x91a. Isklju\xc4\x8divo le\xc4\x91a. Sigurnost, diskrecija i dobra zarada zajam\xc4\x8deni. Taj \xc4\x87e neobi\xc4\x8dni oglas objavljen u Ve\xc4\x8dernjim novostima spojiti dvije potpuno razli\xc4\x8dite osobe. In\xc5\xbeenjera koji dobro \xc5\xbeivi od slu\xc4\x8dajnog izuma i bankarsku slu\xc5\xbebenicu koja ima kredit u \xc5\xa1vicarcima, propali brak i o\xc5\xbeenjenog ljubavnika. Le\xc4\x91a su na nezgodnom mjestu, razlo\xc5\xbeio je gospodin Florijan Bauer na prvom susretu s gospo\xc4\x91om Veronikom Vinter. Cijeli taj aran\xc5\xbeman ustvari je pitanje anatomije \xe2\x80\x93 po\xc4\x8de\xc5\xa1ati se po le\xc4\x91ima jo\xc5\xa1 i mo\xc5\xbee\xc5\xa1, ali milovati nikako. U svojem \xc5\xa1estom romanu, Pitanje anatomije, Marina Vuj\xc4\x8di\xc4\x87 kao temu opet uzima usamljenike, \xc4\x8dudake. Ono \xc5\xa1to se isprva \xc4\x8dini kao komedija karaktera i situacije, brzo \xc4\x87e se pretvoriti u introspektivnu vivisekciju dva usamljena ljudska bi\xc4\x87a. Jer Florijanu, ali i Veroniki, ne nedostaje samo milovanje u \xc5\xbeivotu. Mnogo je va\xc5\xbenije pitanje \xc5\xa1to im se krije ispod ko\xc5\xbee._NEWLINE__NEWLINE_Iz kritike Petre Mio\xc4\x8di\xc4\x87, Express: \xe2\x80\x9ePitanje anatomije\xe2\x80\x9c\xc2\xa0je roman o propu\xc5\xa1tenim \xc5\xbeivotnim prilikama. O svim onim poljupcima i zagrljajima koje nismo udijelili, svim kompromisima na koje nismo pristali i svim pri\xc4\x8dama koje nismo ispri\xc4\x8dali, a trebali smo. Svemu onome za \xc5\xa1to je prekasno.\xc2\xa0Pitanje anatomije\xc2\xa0ujedno govori i o svemu onome \xc5\xa1to se iz propu\xc5\xa1tenih prilika ra\xc4\x91a, svakoj novoj prilici koju mo\xc5\xbeemo objeru\xc4\x8dke prihvatiti ili ponovno propustiti da pro\xc4\x91e pored nas. Ne drugoj, ve\xc4\x87 novoj prilici. Tu razliku, u sebi svojstvenom stilu izme\xc4\x91u redaka,\xc2\xa0Marina Vuj\xc4\x8di\xc4\x87\xc2\xa0posebno nagla\xc5\xa1ava. Jer biti sam, isti\xc4\x8de ona, ne zna\xc4\x8di biti osamljen ba\xc5\xa1 kao \xc5\xa1to \xc5\xbeivjeti rutiniziranim \xc5\xbeivotom ne zna\xc4\x8di dosa\xc4\x91ivati se. Ni prihvatiti promjenu ne zna\xc4\x8di priznati poraz. Mo\xc5\xbeda zna\xc4\x8di prepustiti se...dodiru, umjetnosti ili pri\xc4\x8di koju \xc4\x87e, nesumnjivo, mnogi rado i\xc5\xa1\xc4\x8ditavati i u njoj pronalaziti vlastite pri\xc4\x8de, izvla\xc4\x8diti vlastite poruke...\n_START_SECTION_\nFilmografija\n_START_PARAGRAPH_\nScenarij animiranog filma \xe2\x80\x9eKu\xc4\x87ica u kro\xc5\xa1nji\xe2\x80\x9c, produkcija Ars Animata studio 2005., redatelj Darko Kre\xc4\x8d.'